Diari Oficial de la Generalitat Valenciana


Sumari del DOGV 2744, del 09-05-1996 (1996/838149)

ORDRE de 4 d'abril de 1996, de la Conselleria de Presidència, per la qual convoca ajudes per al suport d'activitats de volutnariat de protecció civil i promoció de noves agrupacions locals.
---------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2744

Data del DOGV
:   09-05-1996

Secció del DOGV
:   ALTRES DISPOSICIONS

Número del document
:   1996/838149


Data del document
:   04-04-1996

Organisme emissor
:   Conselleria de Presidència

Tipus de document
:   Ordre

ORDRE de 4 d'abril de 1996, de la Conselleria de Presidència, per la qual convoca ajudes per al suport d'activitats de volutnariat de protecció civil i promoció de noves agrupacions locals.   
La importància, cada vegada major, que els ciutadans atorguen a l'autoprotecció davant dels riscos que amenacen l'entorn sociolaboral, l'augment de la col·laboració ciutadana, solidària, altruista i voluntària amb els serveis relacionats amb la protecció civil o en emergències extraordinàries, han propiciat una demanda social més gran per participar en les activitats del voluntariat de protecció civil, a través de les agrupacions permanents, principalment, locals.  
La Conselleria d'Administració Pública, assabentada de les iniciatives fetes per diversos ajuntaments i col·lectius a favor d'un voluntariat que col·labore i participe amb les administracions públiques en les tasques relacionades amb la protecció civil, va iniciar durant l'any 1994 una campanya per a fomentar i promoure la creació d'agrupacions i de suport a les existents.  
I en conseqüència, a proposta de la Direcció General d'Interior,  
ORDENE  
Article 1  
El motiu d'aquesta ordre és el foment de la vinculació voluntària i desinteressada dels ciutadans i les ciutadanes a la protecció civil, a través d'organitzacions orientades a la prevenció dels riscos i a l'actuació en cas d'emergències extraordinàries.  
Article 2  
Podran sol·licitar les ajudes els ajuntaments de la Comunitat Valenciana que disposen d'agrupacions locals de voluntaris de protecció civil o que tinguen el propòsit ferm de constituir-les; les associacions o les entitats amb les quals la Conselleria de Presidència tinga subscrits acords de col·laboració en matèria de protecció civil, i les associacions que justifiquen tasques habituals de col·laboració en matèria de protecció civil amb els ajuntaments on radiquen.  
Article 3  
Les ajudes tindran la naturalesa jurídica de subvencions, regulades per l'article 47 del Decret Legislatiu de 26 de juny de 1991, del Consell de la Generalitat Valenciana, pel qual s'aprova el Text Refós de la Llei de la Hisenda Pública de la Generalitat Valenciana, i estaran destinades al finançament total o parcial de la subscripció de pòlisses d'assegurances que cobrisquen l'assistència sanitària i les indemnitzacions per mort o invalidesa, davant eventualitats en l'exercici des les tasques com a voluntaris, de la totalitat dels components del grup.  
Article 4  
Les ajudes per a activitats del voluntariat de protecció civil seran finançades a càrrec de la línia de subvenció 4.01 del programa pressupostari 221.10, protecció civil i extinció d'incendis, amb un import global màxim de 5.000.000 de pessetes.  
El valor màxim de cada ajuda no podrà ultrapassar la quantitat de 180.000 pessetes.  
Article 5  
L'import de les ajudes que es podran concedir a cada sol·licitant es determinarà amb el prorrateig de l'import global destinat a aquestes en funció del nombre de membres assegurats de cada agrupació, associació o entitat beneficiària.  
L'import de les subvencions regulades en aquesta ordre, mai no podrà ser d'una quantitat que ultrapasse el cost de l'activitat subvencionada.  
Tota alteració de les condicions que s'han tingut en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà produir la modificació de la resolució de concessió.  
Article 6   
Els criteris de valoració que es tindran en compte per a atorgar les ajudes seran els següents:  
a) Els riscos als quals estiga sotmés el municipi.  
b) El grau de cobertura dels serveis d'emergències que incidesquen en el municipi.  
c) El grau d'aïllament geogràfic.  
Article 7. Procediment  
1.Iniciació  
Les sol·licituds d'ajudes hauran de ser presentades al Registre General de la Conselleria de Presidència (c/ Miquelet, núm. 5, 46234-València) o als registres de les direccions territorials de la Conselleria de Presidència a Alacant i Castelló, i també en la forma prevista en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Les sol·licituds hauran d'anar acompanyades de la documentació següent:  
a) Còpia de l'acord del ple municipal en el qual va acordar-se la constitució de l'agrupació local de voluntaris de protecció civil, en el cas d'agrupacions ja constituïdes.   
Compromís municipal de constituir l'agrupació durant l'any 1996, firmat per l'alcalde, en el cas de promoció de noves agrupacions.  
b) En el cas de disposar d'un reglament de l'agrupació aprovat pel ple municipal, s'adjuntaran les còpies d'aquest i de l'acord plenari.  
c) Relació actualitzada dels voluntaris, majors d'edat, amb els corresponents números del DNI.  
d) Fotocòpia compulsada de la pòlissa d'assegurances de l'agrupació, amb la cobertura i la data de venciment.  
e) Fotocòpia compulsada del rebut de la prima pagada.  
f) Certificat de la Tresoreria General de la Seguretat Social acreditatiu d'estar al corrent de les obligacions davant la Seguretat Social.  
g) Certificat de l'Agència Tributària acreditatiu d'estar al corrent de les obligacions tributàries.  
h) Fitxa de manteniment de tercers, ajustada al model de l'annex I, emplenada.  
i) Podrà adjuntar-se documentació acreditativa sobre els criteris de valoració previstos en l'article 6.  
Les sol·licituds presentades pels ajuntaments no cal que estiguen acompanyades dels documents referenciats en els apartats f) i g).  
Les associacions o entitats amb les quals la Conselleria de Presidència tinga subscrits acords de col·laboració en matèria de protecció civil, hauran d'adjuntar a la sol·licitud la documentació relacionada amb els apartats c), d), e), f), g) i h).  
Les associacions que no tinguen subscrits acords de col·laboració en matèria de protecció civil amb la Conselleria de Presidència hauran d'acompanyar a la sol·licitud la documentació relacionada amb els apartats c), d), e), f), g) i h), el certificat de l'ajuntament on radiquen acreditatiu de la col·laboració en aquestes tasques i la memòria d'activitats desplegades des de la seua constitució.  
El termini de presentació de les sol.licituds serà d'un mes des de l'endemà de la publicació d'aquesta ordre en el Diari Oficial de la Generalitat Valenciana.  
Les entitats que en la data de tancament del termini de presentació de sol·licituds no els haguera vençut la prima corresponent a l'any 1996, hauran de presentar la sol·licitud, acompanyada de la documentació requerida, en el termini establit, a excepció del rebut corresponent a l'any 1996 i quedaran obligades a presentar-lo en el termini d'un mes des de l'endemà del seu venciment.  
2. Tramitació  
La valoració i selecció de les instàncies serà feta per una comissió integrada per:  
- El cap de l'àrea d'Emergències de la Direcció General d'Interior.  
- Un representant de la Secretaria General de la Conselleria de Presidència.  
- Dos representants de l'àrea del Servei d'Emergències de la Direcció General d'Interior.  
Si la sol·licitud no té els requisits necessaris o en manca algun, la persona interessada serà requerida per escrit perquè en el termini de 10 dies esmene la falta o acompanye els documents preceptius, i serà advertit que, en cas de no fer-ho, la sol·licitud s'entendrà desestimada i serà arxivada sense més tràmit.  
La comissió de valoració formularà la proposta al director general d'Interior, qui resoldrà les ajudes sol·licitades en el termini de tres mesos des de la presentació de la sol·licitud, i aquesta s'entendrà desestimada en el cas que no hi haguera resolució en el termini esmentat, sense perjudici de l'obligació que té l'administració de resoldre expressament les sol·licituds formulades.  
3. Recurs  
Contra les resolucions del director general d'Interior podrà formular-se recurs contenciós administratiu davant la sala d'aquesta jurisdicció del Tribunal Superior de Justícia de la Comunitat Valenciana.  
Com a requisit per a la interposició del recurs s'haurà d'efectuar la comunicació prèvia d'aquesta interposició, d'acord amb l'article 110.3 de la Llei 30/1992, de 25 de novembre.  
Article 8  
Els beneficiaris de les ajudes són obligats a:  
a) Realitzar l'activitat que fonamenta la concessió de la subvenció.  
b) A sotmetre's a les actuacions de control financer que corresponga a la Intervenció General, en relació amb les subvencions concedides.  
c) Comunicar a l'entitat concedent l'obtenció de subvencions o ajudes per a la mateixa finalitat, procedent de qualsevol administració o ens públics.  
d) Acceptar les normes fixades en aquesta convocatòria, i aquelles que la Direcció General d'Interior establesca per al desplegament i seguiment.  
e) Mantenir actualitzat amb la companyia d'assegurances el llistat de voluntaris coberts per les pòlisses d'accidents.  
DISPOSICIó FINAL  
Primera  
Se delega el director general d'Interior per a la facultat de resoldre la concessió de les ajudes objecte d'aquesta ordre.  
Segona  
Aquesta ordre vigirà des de l'endemà de la publicació en el Diari Oficial de la Generalitat Valenciana.  
València, 4 d'abril de 1996  
El conseller de Presidència,  
JOSÉ JOAQUíN RIPOLL SERRANO  
ANNEX I  
Manteniment de tercers proveïdors  
alta d'entitat de crèdit  
Nom del proveïdor:  
Adreça:  
Població: Codi postal:  
Denominació del compte (titular):  
Codi de l'entitat financera:  
Denominació de la sucursal:  
Codi de la sucursal:  
Número del compte corrent:  
Declare que són certes les dades indicades que identifiquen el compte i l'entitat financera en què vull rebre els pagaments que com a proveïdor de la Generalitat Valenciana em poden correspondre.  
Firma:  
Com a:  
DNI/CIF: Segell de l'entitat bancària  
A emplenar per l'administració  
Jorge Lamparero Lázaro, secretari general de la Conselleria de Presidència  
CERTIFIQUE que aquesta domiciliació bancària està subscrita per una persona amb poder suficient.  
València,